Vant etter lang tidsbruk: - Det var litt «sketchy»
Magnus Carlsen inntok delt turneringsledelse etter fredagens seier.
21. jan 2022 18:00 Sist oppdatert 21.01.2022 .
– Jeg er veldig fornøyd. Det var absolutt en seier jeg trengte slik turneringen har vært, sier Carlsen.
Seieren gir han fire poeng etter de første seks rundene, og den var hans første triumf på de siste fire forsøkene. Fredagens parti ble avgjort av en tabbe av Rapport. I tillegg brukte han svært mye tid. Ungareren ga seg etter 31 trekk. Da hadde begge spillerne brukt mye tid.
Carlsen erkjenner at tidsbruken bekymret ham litt.
– Det var veldig mye å tenke på. Jeg følte at det alltid var en mulighet til å safe litt med hvit. Jeg følte aldri at det kom til å bli veldig kritisk med tidsbruken, sier Carlsen.
– Det var litt sketchy, siden jeg endte opp med å spille et trekk jeg uansett ville gjort. Uansett lærte jeg forhåpentligvis litt ved å tenke så lenge, sier han.
I Rapports 21. trekk gjorde sjakkcomputerne utslag. De viste da en solid fordel til Carlsen. Rapport hadde veldig lite tid mot slutten, og det utnyttet nordmannen med de hvite brikkene til det fulle og vant.